Paramount Beri Lampu Hijau Untuk Hasilkan “Scream 6”
Entri keenam dalam francais Scream secara rasmi akan dihasilkan selepas Paramount dan Spyglass mengumumkan perancangan Scream 6. Scream 6 akan diarahkan oleh Matt Bettinelli-Olpin dan Tyler Gillett, yang kembali selepas mengarahkan filem terbaru Scream tahun ini. Turut kembali ialah penulis skrip James Vanderbilt dan Guy Busick. Penggambaran filem itu dijangka akan dimulakan pada musim panas ini, bagaimanapun, tiada maklumat lanjut mengenai barisan pelakon, tetapi peminat mungkin boleh menjangkakan siapa yang akan kembali berdasarkan individu yang terselamat dalam entri terbaharu. “Kami amat berterima kasih kepada peminat di seluruh dunia yang menerima filem kami dengan penuh semangat. Kami tidak sabar untuk penonton melihat apa yang Radio Silence, penulis Jamie & Guy, dan Project X sediakan untuk keluarga Woodsboro kami,” kata Spyglass dan Paramount dalam satu kenyataan bersama. FIlem Scream untuk tahun ini dibintangi veteran francais, Neve Campbell, Courteney Cox, David Arquette, dan Marley Shelton. Mereka disertai pendatang baharu francais Jack Quaid (The Boys), Melissa Barrera (Vida), Jenna Ortega (The Babysitter: Killer Queen), Mason Gooding (Booksmart), Dylan Minnette (13 Reasons Why), Kyle Gallner (Ghosts of War), Jasmin Savoy Brown (The Leftovers) dan Mikey Madison (Better Things). Filem pertama, yang dikeluarkan pada tahun 1996, merupakan satu kejutan apabila penampilan sulungnya, membantu menghidupkan semula genre seram selama sedekad dan menjadi filem slasher dengan kutipan tertinggi sepanjang zaman sehingga ia disingkirkan oleh ‘reboot’ Halloween tahun lepas. Kejayaan filem pertama menghasilkan francais yang merangkumi tiga sekuel, bagaimanapun filem-filem seterusnya hanya mendapat kutipan box office yang sederhana dan menerima ulasan bercampur-campur dari pengkritik.